《碧户》
唐代·张泌

碧户扃鱼锁，兰窗掩镜台。
落花疑怅望，归燕自裴回。
咏絮知难敌，伤春不易裁。
恨从芳草起，愁为晚风来。
衣惹湘云薄，眉分楚岫开。
香浓眠旧枕，梦好醉春杯。
小障明金凤，幽屏点翠苔。
宝筝横塞雁，怨笛落江梅。
卓氏仍多酒，相如正富才。
莫教琴上意，翻作鹤声哀。

作者简介：张泌(bì)(生卒年不详)，《全唐诗》作曰字子澄，安徽淮南人。五代后蜀词人。是花间派的代表人物之一。其词用字工炼，章法巧妙，描绘细腻，用语流便。